Izvor: N1

Grupa za slobodu medija, koja okuplja novinare, medije i nevladine organizacije, delila je poslanicima ispred Skupštine Srbije letke sa pitanjima za predsednicu Vlade Srbije, pošto premijerka sa ministrima danas dolazi u parlament da odgovara na pitanja poslanika.

Novinari traže od poslanika da pitajupremijerku Anu Brnabić:

- Zašto nije prihvatila poziv na sastanak sa Grupom za slobodu medija

-Šta joj govori podatak da su tokom 2013. zabeležena 23 slučaja napada ili pritiska na novinare, a ove godine samo u prvih osam meseci 54 slučaja.

- Kada će članovi Vlade početi da poštuju Zakon o javnom informisanju koji zabranjuje diskriminaciju medija, novinara i urednika

- Koliko novinara je pod merama kao što su praćenje snimanje i tajni nadzor komunikacija

Ministra unutrašnjih poslova Nebojšu Stefanovića pitaju:

- Zašto policija u uniformi i civilu nije reagovala tokom incidenta na skupu podrške predsedniku Srbije Aleksandru Vučiću 30. maja, na dan inauguracije

- Zašto javnosti još nisu poznata imena osoba koje su napale novinare i građane na inauguraciji, iako je pre tri meseca izjavio da su identifikovani

- Ko je provalio stan novinarke KRIK-a Dragane Pećo

Izvor: N1

Ministarku pravde Nelu Kuburović žele da poslanici pitaju:

- Postoje li efikasni mehanizmi kontrole kako bi se ustanovilo da li u primeni mera kao što su praćenje, snimanje i tajni nadzor komunikacije novinara nadležni organi zloupotrebljavaju svoja zakonska ovlašećenja

- Zašto još nisu otkriveni nalogodavci ubistva Slavka Ćuruvije

- Kako je moguće da su slučajevi ubistva novinarke Dade Vujasinović pre 23 godine i novinara Milana Pantića pre 16 godina i pokušaja ubistva novinara Dejana Anastasijevića pre deset godina i dalje u predistražnom postupku

Ministra odbrane Aleksandru Vulinu pitaju kada će se ograditi od saopštenja Pokreta socijalista u kome je urednik KRIK-a Stevan Dojčinović nazvan "narkomanom" i "stranim plaćenikom".

Poslanici opozicije rado su prihvatali letke i bedževe koje su delili novinari, nekoliko poslanika vladajuće većine odbilo je čak i da uzme spisak novinarskih pitanja za premijerku.

"Muka je doći do naših političara i onda moramo da se dovijamo. Pitanja se ili izbegavaju ili postavljaju u kontrolisanim uslovima, ili se spinuje, izmišlja i tako u krug", rekao je Marko Somborac.

00:00 Izvor: N1/Agencije

Slaviša Lekić kaže da ne očekuje odgovore od vlasti ni ovaj put.

"Grupa za slobodu medija je tačno pre 11 dana tražila razgovor sa premijerkom i rekla da je vrlo zainteresovana za dijalog sa ljudima iz medija. Toliko smo i čekali i ovo je očigledno jedini način da dođemo do bilo kakvog odgovora tj. nećemo ih sigurno dobiti, ali ovo je način da sami sebi pokažemo da smo dali sve od sebe", poručio je Slaviša Lekić, predsednik NUNS.

Letke su delili novinari Slaviša Lekić, Vukašin Obradović, Marko Somborac, Danica Vučenić, Antonela Riha, Branko Čečen, Dragana Pećo i predstavnici nekoliko nevladinih organizacija.